ক্যারিবীয় অঞ্চল
ক্যারিবীয় অঞ্চল (ইংরেজি: Caribbean; স্পেনীয়: Caribe; ওলন্দাজ: Caraïben; ফরাসি: Caraïbe বা সাধারণত এন্টিলস) একটি অঞ্চল যা গঠিত ক্যারিবীয় সাগর, এর দ্বীপপুঞ্জসমূহ (এর কিছু কিছু ক্যারিবীয় সাগর দ্বারা ঘেরা এবং কিছু কিছু ক্যারিবীয় সাগর ও উত্তর আটলান্টিক মহাসাগর উভয় দ্বারাই ঘেরা) এবং একে কেন্দ্র করে ঘেরা উপকূল নিয়ে গঠিত। এটি মূলভূখণ্ড উত্তর আমেরিকা ও মেক্সিকো উপসাগরের দক্ষিণপূর্বে, মধ্য আমেরিকার দক্ষিণে ও দক্ষিণ আমেরিকার উত্তরে। এর অধিকাংশ অংশই ক্যারিবীয় প্লেটে অবস্থিত, এই অঞ্চল ৭০০-এর অধিক দ্বীপপুঞ্জ, ক্ষুদে দ্বীপ, প্রবাল প্রাচীর ও বেলে প্রাচীর দ্বারা গঠিত। ক্যারিবীয় অঞ্চল উত্তরে গ্রেটার এন্টিলস এবং দক্ষিণে লেসার এন্টিলস দ্বারা বিভাজিত। ভূ-রাজনীতিতে ক্যারিবীয় দ্বীপপুঞ্জকে উত্তর আমেরিকার উপাঞ্চল বা উপমহাদেশ হিসেবে বিবেচিত হয়, যা তিরিশটি সার্বভৌম রাষ্ট্র ও নির্ভরশীল অঞ্চল নিয়ে গঠিত। ১৯৫৮ সালের ৩ জানুয়ারি থেকে ১৯৬২ সালের ৩১ মে পর্যন্ত ক্যারিবীয় অঞ্চলে ইংরেজি বলা অঞ্চলকে নিয়ে ওয়েস্ট ইন্ডিজ ফেডারেশন নামের একটি ক্ষণস্থায়ী রাষ্ট্র গঠিত হয়েছিল, যারা সকলেই ছিল ব্রিটিশ নির্ভরশীল। ওয়েস্ট ইন্ডিজ ক্রিকেট দল এখনও সেই সব অনেক রাষ্ট্রের হয়ে প্রতিনিধিত্ব করছে।